РЕШЕНИЕ № 357/2009/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 22 април 2009 година
относно процедурата за предварителен преглед и консултация за някои законови, подзаконови и административни разпоредби, предвидени от държавите-членки в областта на транспорта
(кодифицирана версия)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 71, параграф 1 от него,
като взеха предвид предложението на Комисията,
като взеха предвид становището на Европейския икономически и социален комитет (1),
след консултация с Комитета на регионите,
в съответствие с процедурата, предвидена в член 251 от Договора (2),
като имат предвид, че:
(1)
Решението на Съвета от 21 март 1962 г. за създаване на процедура за предварителен преглед и консултация за някои законови, подзаконови и административни разпоредби, предвидени от държавите-членки в областта на транспорта (3) беше съществено изменено (4). С оглед постигане на яснота и рационалност посоченото решение следва да бъде кодифицирано.
(2)
С оглед постигане на целите на Договора в рамките на общата транспортна политика следва да се запази процедурата за предварителен преглед и консултация по отношение на някои разпоредби, предвидени от държавите-членки в областта на транспорта.
(3)
Тази процедура е полезна мярка за улесняване на по-тясното сътрудничество между държавите-членки и Комисията с оглед постигане на целите на Договора и за избягване в бъдеще на различия в развитието на транспортните политики на държавите-членки.
(4)
Тази процедура също така цели да улесни постепенното осъществяване на общата транспортна политика,
ПРИЕХА НАСТОЯЩОТО РЕШЕНИЕ:
Член 1
Когато държава-членка възнамерява да приеме в областта на железопътния или автомобилния транспорт или на транспорта по водни пътища законови, подзаконови или административни разпоредби, които по някакъв начин могат в значителна степен да повлияят върху осъществяването на общата транспортна политика, тя уведомява за това Комисията своевременно и в писмена форма, като едновременно с това уведомява останалите държави-членки.
Член 2
1. В срок от два месеца от получаване на уведомлението, посочено в член 1, Комисията изпраща становище или препоръка до държавата-членка, като същевременно уведомява и другите държави-членки за това.
2. Всяка държава-членка може да представи на Комисията своите забележки по съответната мярка, като едновременно с това държавата-членка уведомява и другите държави-членки.
3. Ако държава-членка поиска или ако Комисията счете за уместно, Комисията се консултира с всички държави-членки относно съответната мярка. В предвидения в параграф 4 случай такава консултация може да се проведе впоследствие в двумесечен срок.
4. По искане на държавата-членка Комисията може да съкрати срока, определен в параграф 1, или ако тази държава се съгласи, да го удължи. Срокът се намалява на 15 дни, ако държавата-членка заяви, че предлаганата от нея мярка е неотложна. Комисията информира държавите-членки за такова съкращаване или удължаване на срока.
5. До изтичането на срока, предвиден в параграф 1 или 4, или до формулирането на становище или препоръка от страна на Комисията държавата-членка не въвежда в действие съответните разпоредби, освен в изключително неотложен случай, изискващ незабавно действие от страна на държавата-членка. В такъв случай държавата-членка информира незабавно Комисията и процедурата, предвидена в настоящия член, се провежда впоследствие, в двумесечен срок от получаването на тази информация.
Член 3
Решението на Съвета от 21 март 1962 г. за създаване на процедура за предварителен преглед и консултация за някои законови, подзаконови и административни разпоредби, предвидени от държавите-членки в областта на транспорта, изменено с акта, посочен в приложение I, се отменя.
Позоваванията на отмененото решение се считат за позовавания на настоящото решение и се четат съгласно таблицата на съответствието в приложение II.
Член 4
Адресати на настоящото решение са държавите-членки.
Съставено в Страсбург на 22 април 2009 година.